༄༅། ། ༀ མཆོག་གསུམ་བྱིན་དང་ཆོས་དབྱིངས་རྟེན་འབྲེལ་མཐུས། ། མཆོད་
པའི་རྫས་རྣམས་འདོད་དགུའི་དངོས་པོར་སྤེལ། ། མཆོད་པར་འོས་པའི་སྲིད་ཞིའི་
མགྲོན་ཀུན་ཀྱང་། ། ཐོགས་མེད་སྤྱན་དྲངས་རང་མདུན་དགྱེས་བཞིན་བཞུགས། །
ཕུན་ཚོགས་དགེ་བཅུའི་དཔལ་འཛིན་ཡུལ་གྱི་ལྗོངས། ། ནགས་ཚལ་བཀོད་ལེགས་རི་
ཡི་དབང་བོ་ལ། ། རང་སྣང་ཕོ་བྲང་ཉམས་དགའི་གནས་མཆོག་ནས། ། ལྷ་ཆེན་རྡོ་རྗེ་
གཡུང་དྲུང་དར་ཐོད་ཅན། ། སྲས་དང་བཙུན་མོ་གཡོག་འཁོར་བཅས་པ་ཀུན། །
སྐད་ཅིག་དགྱེས་འཛུམ་རོལ་པའི་གར་གྱིས་གཤེགས། ། འཇམ་མཉེན་དར་ཟབ་
པདྨའི་གདན་ལ་བཞུགས། ། བདུད་རྩིའི་སྐྱེམས་དང་དཀར་དམར་གཏོར་མའི་ཚོགས།།
འདོད་དགུའི་སྤྱན་གཟིགས་ཡོ་བྱད་སྣ་ཚོགས་འབུལ། ། ཁྱད་པར་ལྷ་ཤིང་བསང་གི་
དུད་པའི་སྤྲིན། ། མཁའ་ལམ་ཀུན་ཁྱབ་དབྱར་སྐྱེས་ཕུང་བོ་བཞིན། ། རྟེན་རྫས་
དཔའ་མཁར་འདོད་དགུའི་བུམ་པ་བཟང༌། ། སྔར་བཅོལ་ལས་རྣམས་གྲུབ་པའི་
གཏང་རག་དང༌། ། སླད་དུ་སྡོང་གྲོགས་མཛད་པའི་བསྐུལ་མར་འབུལ། ། རྣམ་ཀུན་
ཕྲག་དོག་གདུག་པའི་སེམས་སྤོངས་ལ། ། ཐུབ་པའི་བསྟན་དང་ཡུལ་ཕྱོགས་སྐྱེ་འགྲོ་
སྐྱོངས། ། ནད་རིམས་མུག་མཚོན་ལོ་ཏོག་དགྲ་བཞི་བཟློག ། ཚེ་དཔལ་དབང་ཐང་
དཔལ་འབྱོར་འཕེལ་ཞིང་རྒྱས། ། མི་མཐུན་ནག་ཕྱོགས་དགྲ་འདྲེའི་གཡུལ་ངོ་བཟློག།
སྣོད་བཅུད་ལེགས་ཚོགས་དཔལ་གྱིས་ཁྱབ་པར་མཛོད། ། བསླུ་མེད་མཆོག་གསུམ་
དམ་པའི་མཐུ་བྱིན་གྱིས། ། ཕྱོགས་འདིར་འཁོད་པའི་མི་དང་མི་མིན་ཀུན། ། རྣམ་
དཀར་ལམ་ལ་གཅིག་ཏུ་གཞོལ་བ་ཡིས། ། འཕྲལ་ཡུན་ཕན་བདེའི་དགའ་སྟོན་རྒྱས་
གྱུར་ཅིག ། ཅེས་པ་འདི་ནི་སྦྱིན་བདག་སྒང་རྩའི་སྡེ་སྤྱི་ནས་བསྐུལ་ངོར། ༧ རོང་ཆེན་སྤྲུལ་མིང་
བས་སྦྱར་བ་ཛ་ཡནྟུ།
284

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ། ༼ཐ༽